Document ID: /fineweb-2-swissfilter-quality_10-filterrobots/filtered/02820.jsonl.gz/22

Na Duhovski ponedjeljak, 28. svibnja 2012. u mjestu Widnau (SG) je održan Cromin – susret ministranata i članova dječijih zborova hrvatskih katoličkih misija u Švicarskoj. Sudjelovalo je preko pet stotina ministranata iz ovih misija: St. Gallen, Frauenfeld, Zürich, Zug, Luzern, Graubinden, Ticino, Basel i Bern. Svečano misno slavlje je predvodio dr. fra Ivan Sesar, provincijal Hercegovačke franjevačke provincije, a pozdravne riječi su uputili fra Mićo Pinjuh, nacionalni koordinator hrvatskih katoličkih misija u CH i pater Josef Rosenast, generalni vikar biskupije St. Gallen.
Dragica Bošnjak, misijska suradnica iz St. Gallena, vodila je liturgijsko pjevanje, a uključeni su bili svi pridošli zborovi. Fra Ivan Sesar je svim misijama koje su sudjelovale na ovom susretu podijelio replike odljeva Gospe velikog hrvatskog zavjeta.
Po završetku svete mise, nakon kratke stanke, svoje pjevačko umijeće pokazali su zborovi iz ovih misija: Bern, Luzern, Ticino, Zürich i St. Gallen. Pater Josef Rosenast je voditeljima misijskih zborova podijelio spomen-plakete i prigodne darove.
Ove godine je izostavljen kviz pa je ostalo malo više vremena za sportska natjecanja. Ona su se odvijala na sportskim terenima centra Aegeten, a ministranti su se natjecali u ovim disciplinama: trčanje, skakanje u vreći, košarka i nogomet.
Budući da je ove godine i vrijeme poslužilo, sva natjecanja održana su po zacrtanoj satnici, pa su u ranim večernjim satima podijeljene i prigodne medalje i pokali najuspješnijim natjecateljima.
U organizaciji ovih susreta sudjelovalo je pedesetak suradnika misije St. Gallen koji su pobrinuli da sve prođe u najboljem redu; od mise i nastupa zborova, provedbe sportskih natjecanja pa do pripremanja i posluživanja hrane i pića za gotovo 1000 gostiju.
Ivan Ivić
{gallery}stories/foto/drustvo/misije/cromin_2012/{/gallery}